Iċ-Chairman tal-Kumitat tal-Kontijiet Pubbliċi, Tonio Fenech, sejjaħ laqgħa tal-Kumitat biex għada jiddiskuti d-direzzjoni li għandu jieħu wara r-ruling mogħti mill-Ispeaker dwar il-kuntratt tal-Gvern ma’ Henley & Partners fuq l-iskema taċ-ċittadinanza. Fi stqarrija l-Partit Nazzjonalista insista li l-Gvern jippubblika l-kuntratt minnufih biex il-Kumitat għall-Kontijiet Pubbliċi jagħmel l-iskrutinju tiegħu. Il-Partit Nazzjonalista qal li mhux aċċettabbli li l-Gvern ikompli jtawwal il-publikazzjoni tal-kuntratt u jaħli l-ħin sakemm tgħaddi l-elezzjoni tas-Sibt li ġej. Il-Partit Nazzjonalista qal li jistenna li l-Prim Ministru jammetti li żbalja u jsegwi lill-Minsitru Owen Bonnici li fil-Parlament iddikjara li ma kellu ebda intenzjoni li jiżgwida lill-Parlament meta qal li l-kuntratt ma jistax jiġi pubblikat b’digriet tal-Qorti. Il-Partit Nazzjonalista qal li l-Prim Minsitru għandu jagħmel appolgiija talli rrepeta li l-Gvern irid jimxi mad-digriet tal-Qorti. Aktar kmieni l-Gvern qal fi stqarrija li l-Prim Ministru qal kemm-il darba li se jkun hemm skrutinju tal-kuntratt ma’ Henley & Partners. Żied jgħid li meta jasal il-waqt għad-diskussjoni u fuq talba tal-Kumitat għall-Kontijiet Pubbliċi tal-Parlament, il-Gvern jippubblika l-informazzjoni bir-riżervi kollha kummerċjali. Fl-istqarrija tal-Uffiċċju tal-Prim Minsitru, l-Gvern innota li l-Oppożizzjoni qed tibqa’ tipprova tfixkel il-proċess b’kull mod possibbli minkejja l-approvazzjoni tal-Kummissjikoni Ewropea. Ġibed l-attenzjoni li hemm membru parlamentari tal-Oppozizzjoni li qed jikkontesta wkoll l-elezzjoni tal-Parlament Ewropew li ntqal għandu interess dirett fil-kwistjoni.